ราคาทองคำปิดพุ่งกว่า 15 ดอลล์ รับคาดการณ์เฟดยังไม่ขึ้นดอกเบี้ย
สัญญาทองคำตลาดนิวยอร์กปิดพุ่งขึ้นกว่า 15 ดอลลาร์เมื่อคืนนี้ (8 มิ.ย.) โดยได้แรงหนุนจากการคาดการณ์ที่ว่า ธนาคารกลางสหรัฐ (เฟด) จะยังไม่ปรับขึ้นอัตราดอกเบี้ยในระยะใกล้นี้ นอกจากนี้ ทองคำยังได้รับแรงหนุนจากสกุลเงินดอลลาร์ที่อ่อนค่าลง ซึ่งช่วยกระตุ้นแรงซื้อทองคำให้คึกคักขึ้นด้วย
9 มิ.ย. 2559

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนส.ค. พุ่งขึ้น 15.30 ดอลลาร์ หรือ 1.23% ปิด (8 มิ.ย.) ที่ 1,262.30 ดอลลาร์/ออนซ์, สัญญาโลหะเงินส่งมอบเดือนก.ค.เพิ่มขึ้น 59.10 เซนต์ หรือ 3.60% ปิดที่ 16.985 ดอลลาร์/ออนซ์, สัญญาพลาตินัมส่งมอบเดือนก.ค.พุ่งขึ้น 12.60 ดอลลาร์ หรือ 1.26% ปิดที่ 1,012.00 ดอลลาร์/ออนซ์ และสัญญาพัลลาเดียมส่งมอบเดือนก.ย.เพิ่มขึ้น 9.05 ดอลลาร์ หรือ 1.6% ปิดที่ 561.20 ดอลลาร์/ออนซ์
สัญญาทองคำพุ่งขึ้นเพราะได้ปัจจัยบวกจากการคาดการณ์ที่ว่า เฟดจะยังไม่ปรับขึ้นอัตราดอกเบี้ยในการประชุมเดือนมิ.ย.และเดือนก.ค. หลังสหรัฐเปิดเผยตัวเลขจ้างงานที่ย่ำแย่กว่าที่คาดไว้ และการส่งสัญญาณการปรับขึ้นอัตราดอกเบี้ยอย่างค่อยเป็นค่อยไปของนางเจเน็ต เยลเลน ประธานเฟด เมื่อวันจันทร์ที่ผ่านมา
กระทรวงแรงงานสหรัฐรายงานเมื่อวันศุกร์ว่า ตัวเลขการจ้างงานนอกภาคเกษตรเพิ่มขึ้นเพียง 38,000 ตำแหน่งในเดือนพ.ค. ซึ่งเป็นระดับต่ำสุดนับตั้งแต่เดือนก.ย. 2553 ขณะที่อัตราการว่างงานลดลง 0.3% สู่ระดับ 4.7% หลังจากอยู่ที่ 5.0% ในเดือนเม.ย.
ขณะที่นักลงทุนจับตาดูกระทรวงแรงงานสหรัฐจะเปิดเผยจำนวนผู้ขอรับสวัสดิการว่างงานรายสัปดาห์ในวันนี้ รวมทั้งดัชนีความเชื่อมั่นผู้บริโภคในวันศุกร์ ซึ่งนับเป็นการเปิดเผยข้อมูลเศรษฐกิจที่สำคัญก่อนที่การประชุมเฟดจะมีขึ้นในวันที่ 14-15 มิ.ย.นี้